Med en total udsolgt koncert med Ib Grønbech og band i Brønderslev Hallen søndag aften, tyder meget på, at Jesper Sørensens drøm om at arrangere progeria-træf i Danmark kan blive virkelighed. - Det er helt vildt, der er solgt over 200 billetter, siger en glad Jesper Sørensen i pausen. Pengene fra salget af billetter går til et progeriatræf for europæiske børn med sygdommen progeria. - Bandet og jeg var slet ikke i tvivl, da vi blev spurgt om vi ville give en koncert til fordel for Jesper, siger Ib Grønbech. Brønderslev Handelstandsforening og Natteravnene i Brønderslev har også samlet penge ind til progeria-ramte Jesper Sørensen fra Poulstrup. Den indsamling gav i alt 42.000 kroner.

Opsummering:
Progeria-ramte Jesper Sørensen fra Poulstrup drømmer om at holde træf for børn med samme sygdom. Og han er nu et skridt tættere på at opfylde sin drøm.